《送马东玉朝散还朝》
宋代·郭祥正

秋空若明镜，云物莹可数。临高送远发，况复瞰牛渚。

崔嵬水帝宫，半出燃犀浦。桥基插波澜，王气逐龙虎。

归艎岂能留，两浆几欲舞。重光瞻舜日，群材入天罟。

聃聃马东玉，松柏耐寒暑。五载佐吾邦，大匠善规矩。

仁民而爱物，巨细各有补。宴閒集宾朋，风流照樽俎。

能诗又敏速，往往造险语。交章久荐达，名声动寰宇。

胸中蟠虹蜺，行矣须一吐。伊予百无堪，投老尚好古。

垂竿鱼未食，茹檗口忘苦。唯君最相知，称谓等鲍庾。

君归我何适，形影守溪浒。时寄一行书，焦枯望霖雨。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。